**Datum: 12.06.2025. SAOPŠTENJE ZA MEDIJE**

**Jeleni Trivan Povelja Saobraćajnog fakulteta Doboj**

Dan obilježavanja 20. godišnjice postojanja i rada Saobraćajnog fakulteta u Doboju, bila je odlična prilika da kompanija m:tel i ovaj fakultet ozvaniče svoju saradnju potpisivanjem Ugovora o poslovno-tehničkoj saradnji, čime se otvara niz mogućnosti za studente ovog fakulteta, a kako bi tokom studija imali što bolje uslove za učenje i usvajanje praktičnih znanja.

Dekan Saobraćajnog fakulteta u Doboju prof. dr Miroslav Kostadinović ovim povodom je istakao zadovoljstvo dobrom dosadašnjom saradnjom sa kompanijom m:tel i podrškom koju ovaj fakultet dobija od njenog menadžmenta.

Kao znak zahvalnosti za upravo ovakvu podršku, na svečanosti povodom jubileja ovog fakulteta koja je održana 11. juna 2025. godine u Doboju, u prisustvu visokih zvanica, Jeleni Trivan, generalnoj direktorki kompanije m:tel uručeno je najviše priznanje – Povelja povodom 20 godina postojanja i razvoja Saobraćajnog fakulteta u Doboju. Povelju je u ime direktorke Trivan primila Sandra Stanić, glavni saradnik za društvenu odgovornost ove kompanije.

Saobraćajni fakultet u Doboju, kao dio Univerziteta u Istočnom Sarajevu, ima važnu ulogu u obrazovanju kadra iz oblasti saobraćaja, transporta i informacionih tehnologija, ali daje i važan doprinos naučno-istraživačkom radu. Kroz savremene studijske programe i stručnu praksu, fakultet obrazuje stručnjake koji su spremni da odgovore na potrebe savremenog tržišta rada. Kompanija m:tel, kao jedan od vodećih telekomunikacionih operatera u Bosni i Hercegovini, prepoznaje značaj ovakvih obrazovnih ustanova i kroz saradnju s fakultetom podržava razvoj kadrova čije znanje doprinosi tehnološkom napretku i digitalnoj transformaciji društva.

Ključne riječi: mtel, Ugovor o saradnji, Saobraćajni fakultet Doboj, plaketa

Izvor fotografija: m:tel PR